西征艤舟清洲投宿野店夜漏下數刻主媼爲作粥與同行一飽成詩
作者：王邁
朝代：宋

paragraphs: 君不見淮陰徹侯未得志，胯下從人真短氣。
漂母以食拱而前，心許王孫當富貴。
又不見文叔宏濟艱難時，大樹將軍身從之。
一夕相顧有餒色，蕪蔞之粥甘如飴。
丈夫自負不草草，剛腸似石那能拗。
得時要拯萬人饑，讀書肯自謀溫飽。
諸公兼我非窮人，窮途謾爾君勿嗔。
他年五鼎享臺饋，須記此夕清洲濱。